b'\n_START_ARTICLE_\nSlovenija, moja de\xc5\xbeela\n_START_PARAGRAPH_\n\xc2\xbbSlovenija, moja de\xc5\xbeela\xc2\xab je slogan velike ogla\xc5\xa1evalske akcije, ki je nastala v osemdesetih letih prej\xc5\xa1njega stoletja, soavtorja tega slogana pa sta neuradno Jernej Repov\xc5\xbe (Slovenija, moja) in Zdravko Du\xc5\xa1a (de\xc5\xbeela). Naro\xc4\x8dnik akcije je bila Gospodarska zbornica Slovenije, njen ustvarjalec in izvajalec pa Studio marketing Delo._NEWLINE_Sprva je bila akcija zasnovana izklju\xc4\x8dno za promocijo slovenskega turizma. A je z lipovim listom avtorja Zdravka Papi\xc4\x8da, kot simbolom slovenstva in sloganom spro\xc5\xbeila nepri\xc4\x8dakovan \xc5\xa1ir\xc5\xa1i \xc4\x8dustven odziv Slovencev in te\xc5\xbenjo po samostojni Sloveniji. Doma\xc4\x8di slogani, ki so spremljali to akcijo so bili\xc2\xa0\xc2\xbbSlovenija, moja de\xc5\xbeela\xc2\xab,\xc2\xa0\xc2\xbbTurizem smo ljudje\xc2\xab,\xc2\xa0\xc2\xbbTurizem nas bogati\xc2\xab,\xc2\xa0\xc2\xbbI\xc5\xa1\xc4\x8demo dobrega gospodarja\xc2\xab, s sloganom\xc2\xa0\xc2\xbbSlovenija. Na son\xc4\x8dni strani Alp\xc2\xab\xc2\xa0pa smo se predstavljali v tujini. V vseh teh letih je bilo posneta in izdana serija kratkih televizijskih in radijskih oglasov, \xc4\x8dasopisnih \xc4\x8dlankov, razglednic ter plakatov. Najbolj slovit in osrednji oglas celotne kampanje je televizijski film\xc4\x8dek Gostje prihajajo iz leta 1986. Takrat so za\xc4\x8deli mno\xc5\xbei\xc4\x8dno izdelovati priponke, majice, de\xc5\xbenike in druge spominke s slogani in lipovim listom.\n_START_SECTION_\nIdeja in naro\xc4\x8dnik (1983)\n_START_PARAGRAPH_\nJanuarja 1983 sta Splo\xc5\xa1no zdru\xc5\xbeenje za turizem in gostinstvo, ki je takrat delovalo pod Gospodarsko zbornico Slovenije, ter Turisti\xc4\x8dna zveza Slovenije, izdala program turisti\xc4\x8dne propagande. V tem letu so si zadali cilj utrditi podobo Slovenije v svetu. Takrat je bilo namre\xc4\x8d te\xc5\xbeko obdobje za slovenski turizem, vladalo je splo\xc5\xa1no pomanjkanje blaga, goriva, tujih \xc4\x8dasopisov, veliki zastoji na mejnih prehodih itd._NEWLINE_Tako so se pri teh dveh zvezah sklenili, da je treba narediti nov turisti\xc4\x8dni prospekt Slovenije. Zato so se sre\xc4\x8dali s predstavniki agencije Studio marketing Delo, da bi naredili na\xc4\x8drt za izdelavo tega projekta. Da bi se agencija bolje seznanila s problematiko na podro\xc4\x8dju turisti\xc4\x8dnega ogla\xc5\xa1evanja, so pregledali Program aktivnosti turisti\xc4\x8dne propagande za leto 1983. Ugotovili so, da je problem v napa\xc4\x8dni strukturi gostov, kar je posledica zgre\xc5\xa1ene strate\xc5\xa1ke usmeritve. Turizem so postavili kot izvozni izdelek \xc5\xa1tevilka 1._NEWLINE_Leta 1983 so ob zavedanju da je turizem pomembna gospodarska panoga naredili velik korak. Organizacije GZS, Splo\xc5\xa1no zdru\xc5\xbeenje gostinstva in turizma Slovenije in Turisti\xc4\x8dna zveza Slovenije, so sklenili sporazum o izvajanju in financiranju turisti\xc4\x8dne propagande. Financiranje je bilo tako zagotovljeno. Ker pa je bila izvedba tr\xc5\xbenega komuniciranja, so v tem letu naredili \xc5\xa1e en pomemben korak. Maja 1983 so pri GZS ustanovili Center za turisti\xc4\x8dno in ekonomsko propagando, ki je bil zadol\xc5\xbeen za realiziranje teh tr\xc5\xbenih akcij. Center je za\xc5\xbeivel septembra 1983 pod vodstvom Leopolda Perca. Po ustanovitvi centra je Leopold Perc, direktor centra in \xc4\x8dlovek s prepri\xc4\x8danjem, da je za razvoj slovenske turisti\xc4\x8dne industrije potrebno strokovno delo, oglasil v agenciji Studio marketing Delo, ki je imela takrat v Jugoslaviji pri na\xc4\x8drtovanju, snovanju in izvedbi ogla\xc5\xa1evalskih in drugih dejavnostih._NEWLINE_Prva naloga, ki so jo v agenciji dobili, je bila pripraviti ogla\xc5\xa1evalsko akcijo za promocijo Slovenije kot turisti\xc4\x8dne regije v tujini. \xc5\xbde prve tr\xc5\xbene analize in podatki so pokazali da so turisti\xc4\x8dni storitveni izdelki nerazviti in pozabljeni. V Sloveniji med ljudmi ni bilo pozitivnega odnosa do turizma. Delo v turizmu so dojemali kot hlap\xc4\x8devstvo, kot udinjanje premo\xc5\xbenim turistom, ki prihajajo k nam lenarit in se zabavat._NEWLINE_Dr. Zlatko Jan\xc4\x8di\xc4\x8d je ob tedanjem pregledu turisti\xc4\x8dne propagande ugotovil, da Slovenija nima nikakr\xc5\xa1ne za\xc5\xa1\xc4\x8ditne podobe in tipografije, ki bi se lahko uporabila pri pripravi ogla\xc5\xa1evalske akcije. Tako je bil za za\xc4\x8detek oktobra 1983 sklican prvi sestanek Odbora podpisnikov Samoupravnega sporazuma o izvajanju in financiranju turisti\xc4\x8dne propagande, na katerem sta bila poleg \xc4\x8dlanov odbora navzo\xc4\x8da tudi Zlatko Jan\xc4\x8di\xc4\x8d in Jernej Repov\xc5\xbe iz \xc4\x8cGP "Delo" TOTD Studio marketing Delo, saj je bila na dnevnem redu obravnava izhodi\xc5\xa1\xc4\x8d za programsko usmeritev Centra za ekonomsko in turisti\xc4\x8dno propagando. Za za\xc4\x8detek uspe\xc5\xa1nega tr\xc5\xbeenja je bilo potrebno pripraviti dolgoro\xc4\x8den tr\xc5\xbeni pristop, s katerim bi spremenili odnos lokalnega prebivalstva do turizma. Odbor, ki je zasedal, je po razpravi sklenil, da Studio marketing Delo do naslednje seje izdela osnove predlaganega za leto 1984 in da se zagotovijo sredstva za izdelavo \xc5\xa1tudije._NEWLINE_Pri pripravi projekta so sodelovali zaposleni pri STudiu marketing ter drugi zunanji sodelavci: mag. Janez Sir\xc5\xa1e iz In\xc5\xa1tituta za ekonomsko raziskovanje, mag. Miro Kline, vodja projektov pri Studiu marketing Delo Zlatko Jan\xc4\x8di\xc4\x8d, direktor Studia marketing Delo Jernej Repov\xc5\xbe, umetni\xc5\xa1ki vodja filmske produkcije pri Studiu marketing Delo Jak Judni\xc4\x8d in oblikovalec kompleksnih nalog pri Studiu marketing Delo Peter Beus. Prav tako je pri projektu sodeloval dr. Janez Bogataj._NEWLINE_Kot se tistega \xc4\x8dasa spominja Repov\xc5\xbe, Slovenija kot turisti\xc4\x8dna destinacija takrat ni bila razvita in ni imela dosti za ponuditi turistom. Zato je bil nasvet Studia marketing naj denarja ne zapravljajo za promocijo navzven temve\xc4\x8d za vzpostavitev doma\xc4\x8dega turizma. Ugotovili so namre\xc4\x8d, da slovensko prebivalstvo ni naklonjeno turizmu, \xc4\x8de\xc5\xa1 da naj bi bili preve\xc4\x8d mote\xc4\x8di, saj onesna\xc5\xbeujejo okolje in motijo prebivalstvo. Predvsem so menili, da niso slu\xc5\xbeabniki in natakarji. \xc4\x8cutiti je bilo nemo\xc4\x8d ljudi nad tem, da bi lahko kaj sami storili za kakovostnej\xc5\xa1o ponudbo. Repov\xc5\xbe pa se \xc5\xa1e danes \xc4\x8dudi kako so pri GSZ sploh razumeli te argumente in se strinjali da se usmerimo na doma\xc4\x8de turiste.\n_START_SECTION_\nSlovenija, moja de\xc5\xbeela\n_START_PARAGRAPH_\nJeseni 1983 je tako agencija Studio marketing Delo za\xc4\x8dela snovati celostno podobo Slovenije. To je bila prva izmed akcij oz. sloganov v celotni kampanji. Kot po navadi so skupaj kreativno ustvarjali in iskali nove ideje. Takrat je nastal znameniti slogan\xc2\xa0\xc2\xbbSlovenija, Moja de\xc5\xbeela\xc2\xab. Zaradi takrat \xc5\xa1e dokaj slabo urejenega podro\xc4\x8dja avtorskih pravic, se takratni pisec oglasov pri Studio marketing Zdravko Du\xc5\xa1a, danes bori za priznanje avtorskih pravic nad tem sloganom. Ker Du\xc5\xa1a takrat slogana ni patentiral in avtorsko za\xc5\xa1\xc4\x8ditil, si danes zasluge za avtorstvo uradno lasti Studio martketing pri katerem je delal, ta pa mu niti pod razno no\xc4\x8de priznati avtorstva tega slogana._NEWLINE_Sicer pa naj bi po besedah vodje akcije Jerneja Repov\xc5\xbea in takratnega direktorja pri Studio marketing Delo slogan nastal takole: Na kreativnih sestankih je bilo vedno ve\xc4\x8d ljudi, med 5 do 9, med njimi pa so tekle asociacije. Repov\xc5\xbe je v temi taval z nedokon\xc4\x8danim sloganom "Slovenija, moja (kaj?)", zadnje primerne besede pa ni na\xc5\xa1el. Kaj torej? Republika, dr\xc5\xbeava itd.? Nato pa je Zdravko Du\xc5\xa1a rekel "de\xc5\xbeela". In tako naj bi nastal ta slogan. Repov\xc5\xbe tako avtorstva oz. soavtorstva slogana ne pripisuje niti sebi niti Du\xc5\xa1i, temve\xc4\x8d je po njegovih besedah le-ta plod kolektivnega dela.\n_START_SECTION_\nLipov list (1984)\n_START_PARAGRAPH_\nTOZD Studio marketing \xc4\x8cGP Delo se je najprej lotil iskanja simbola. Izbor je potekal vzporedno z izbiro logotipa za napis Slovenija. Simbol je moral predstavljati atribute, kot so prijazno, \xc4\x8disto, doma\xc4\x8de, naravno, pristno, sodobno itd., in ni smel vsebovati dr\xc5\xbeavnih, politi\xc4\x8dnih in drugih simbolov. Ob iskanju ustreznega simbola z raziskavo, ki jo je vodil dr. Miro Kline, so imeli na voljo ve\xc4\x8d simbolov iz narodne motivike: \xc5\xbeitni klas, son\xc4\x8dnica, nagelj, lipov list, lipovo drevo itd._NEWLINE_Na koncu so se strinjali, da narod najbolj povezuje lipov list. Ilustracije lipovega lista je pri Studiu marketing Delo na roko narisal Zdravko Papi\xc4\x8d. Na osnovi Papi\xc4\x8devega lipovega lista, sta celotno grafi\xc4\x8dno podobo logotipa Slovenija, moja de\xc5\xbeela z rumeno barvo v ozadju, pri istem studiu izdelala Egon Bav\xc4\x8der in Jani Bav\xc4\x8der. Tako je bila nova podoba Slovenije prvi\xc4\x8d javno predstavljena maja 1984. Potem so za\xc4\x8deli izdelovati priponke z lipovim listom, majice, de\xc5\xbenike in druge spominke.\n_START_SECTION_\nNa son\xc4\x8dni strani Alp (1985)\n_START_PARAGRAPH_\nNa kreativnem sestanku 1985 je nastal tudi slogan\xc2\xa0\xc2\xbbNa son\xc4\x8dni strani Alp\xc2\xab. Postavil bi ga naj dr. Zlatko Jan\xc4\x8di\xc4\x8d. Ta slogan je dr. Jan\xc4\x8di\xc4\x8d predstavil kot protiute\xc5\xbe avstrijskemu, dobro dodelanemu in alpsko usmerjenemu ogla\xc5\xa1evanju. Vendar pa so za razliko brez morja in od tod tudi ime in sonce kot simbol.\n_START_SECTION_\nTuristi prihajajo\n_START_PARAGRAPH_\nZa uvod v akcijo je iz\xc5\xa1el v \xc4\x8dasopisih velik oglas\xc2\xa0\xc2\xbbTuristi prihajajo\xc2\xab, ki je v formalni obliki okupacijskega plakata sporo\xc4\x8dal, da turizem prina\xc5\xa1a v resnici pozitivne spremembe (tekst: Zdravko Du\xc5\xa1a, oblikovanje: Jani Bav\xc4\x8der). Reakcija politike nanj je bila silovita, tako da je bil plakat enake vsebine in oblike umaknjen, \xc5\xa1e preden bi ga utegnili posredovati v javnost.\n_START_SECTION_\nTurizem smo ljudje (1986)\n_START_PARAGRAPH_\nJe bila druga akcija oz. slogan v okviru celotne kampanje za leto 1986. Pod njo spadata oglasna film\xc4\x8dka\xc2\xa0\xc2\xbbGostje prihajajo\xc2\xab\xc2\xa0in \xc2\xabDobrodo\xc5\xa1li\xc2\xbb iz leta 1986.\n_START_SECTION_\nGostje prihajajo (1986)\n_START_PARAGRAPH_\nRe\xc5\xbeiser oglasnega spota Gostje prihajajo (na sliki zgoraj desno) iz leta 1986 je re\xc5\xbeiral Jaka Judni\xc4\x8d, snemal Karpo Godina. Za glasbeno podlago\xc2\xa0\xc2\xbbMoja de\xc5\xbeela\xc2\xab\xc2\xa0 tega filma, je glasbo napisal skladatelj Jani Golob, besedilo pa Du\xc5\xa1an Velkaverh. Ta spot je dobil tudi ve\xc4\x8d najvi\xc5\xa1jih nagrad doma in v tujini. Ta oglasni spot, najznamenitej\xc5\xa1i in najbolj popularen iz celotne kampanje, je bil za snemanje predviden \xc5\xbee leta 1984, vendar so ga zaradi pomanjkanja snemali \xc5\xa1ele avgusta 1986. Najbolj znamenit je prizor z mo\xc5\xbeakarjem z lestvijo iz Logarske doline, ki smiselno povezuje cel oglas._NEWLINE_Na\xc4\x8drtovanih je bilo 35 prizorov, ki prikazujejo kako se Slovenci pripravljamo na prihod gostov. S temi pa se re\xc5\xbeiser Judni\xc4\x8d ni strinjal, saj v na\xc4\x8drtu ni bilo povezovalne, rde\xc4\x8de niti. Kot je sam dejal, ni \xc5\xbeelel posneti, kako ljudje pospravljajo. Re\xc5\xa1itev je na\xc5\xa1el v snemanju prizora iz Logarske doline z mo\xc5\xbeakarjem, ki za\xc4\x8dne na tablo v sedmih jezikih slikati besede dobrodo\xc5\xa1lice. Ta kader kasneje postane vezni element 90 sekundnega filma, saj se ta prizor ve\xc4\x8dkrat pojavi. Vmes pa vidimo tudi prizore kot so: barvanje ograje, stri\xc5\xbeenje \xc5\xbeive meje, \xc4\x8di\xc5\xa1\xc4\x8denje lipicanca v Lipici, risanje narodnih motivov na lon\xc4\x8deno posodo, okra\xc5\xa1evanje blejskega \xc4\x8dolna, ozna\xc4\x8devanje planinske poti, posipavanje potice s sladkorjem, barvanje \xc4\x8dolna, urejanje pla\xc5\xbee itd.'